
Audito komiteto pirmininkė J. Vaickienė po susitikimo su Europos Audito Rūmų delegacija: „Glaudesnis bendradarbiavimas – raktas į sėkmę”

„Efektyvus tarpinstitucinis bendradarbiavimas yra lemiamas veiksnys siekiant bendro rezultato – rezultatyvaus ir piliečiams didžiausią naudą duodančio Europos Sąjungos lėšų panaudojimo“ – tokią pagrindinę žinią šiandien Seime organizuotoje konferencijoje „Iššūkiai atskaitingumui ir viešajam auditui“ skleidė Europos Audito Rūmų nariai. Pasidžiaugę puikiu bendradarbiavimu su Lietuvos Valstybės kontrole, kurį kitoms valstybėms narėms dažnai nurodo kaip gerosios praktikos pavyzdį, Europos Sąjungos auditoriai išreiškė siekį giliau bendradarbiauti ir su kitomis nacionalinėmis institucijomis – Lietuvos Vyriausybe ir Seimu.
[bookmark: _GoBack]Seimo Audito komiteto pirmininkė Jolita Vaickienė pritaria, kad yra būtinas glaudesnis ryšys tarp nacionalinių ir Europos Sąjungos institucijų: „Europos Sąjungos lėšos sudaro trečdalį Lietuvos biudžeto. Mes visi – Vyriausybė, Seimas ir kitos nacionalinės institucijos – esame atsakingi prieš partnerius Europos Sąjungoje, kad šie pinigai būtų panaudoti tinkamai ir skaidriai. Tam visų pirma turime užtikrinti pirminių patikrų kokybę, o taip pat – nuolatinę parlamentinę kontrolę, kad galėtume prisiimti atsakomybę už pasiektus rezultatus. Turime sukurti tokią atsiskaitymo ir kontrolės sistemą, kuria galėtų pasitikėti tiek mūsų piliečiai, tiek Europos Sąjunga. Esame teisingame kelyje, tačiau vis dar yra kur tobulėti“. 
Komiteto pirmininkė išreiškė viltį, kad konferencijoje išgirstos mintys paskatins nacionalines ir europines institucijas žvelgti vieniems į kitus kaip į kolegas siekiant bendro tikslo – didžiausios naudos sukūrimo Lietuvos žmonėms, o kartu ir visai Europos Sąjungai.   

